ભાવનગરના પ્રજાવત્સલ રાજવી મહારાજા કૃષ્ણકુમારસિંહજી પશુપાલક તરીકે પણ એટલા જ પ્રખ્યાત હતા. મહારાજાની અદ્ભુત જીવનકથા લખનાર પ્રિ. ગંભીરસિંહજી ગોહિલે હમણાં આ લેખકને મહારાજા થકી ગીરની ગાયને વિશ્વફલક પર મૂક્યાની વાત વિગતે કહી હતી. મહારાજાએ ગીરની ગાયોનું સંવર્ધન કરવા માટે ગૌશાળાના સંચાલક તરીકે બહાદુરસિંહજીને ખાસ નિયુક્ત કર્યા હતા. એક વાર બ્રાઝિલથી ટ્રાન્સપોર્ટનો મોટા પાયે ધંધો કરનાર સેન્સો ગાર્સિયા નામના મહાનુભાવ ભાવનગર આવ્યા. એમને ગીર ગાયો ખરીદવાની ઇચ્છા થઇ, પણ ગૌશાળાના સૂત્રધારે નન્નો ભણી દીધો. પેલા ભાઈ મહારાજાને મળ્યા. મહારાજાએ બહાદુરસિંહને પ્રશ્ન કર્યો કે કેમ ના પાડી. ગોપ્રેમી બહાદુરસિંહે કહ્યુંઃ આ લોકો તો ગાયોનું માંસ ખાનારા. એમને ગાય કેમ અપાય? મહારાજાએ કહ્યુંઃ એમને માંસ ખાવા માટે ગાય લઈ જવી મોંઘી પડે. એમણે તો દૂધ માટે ગાય લઈ જવી છે એટલે આપણે તેમને ગાયોની સાથે ધણખૂંટ (આખલો) પણ આપીશું. કિંમત ઠરાવવા માટે પેલા વેપારીએ કહ્યું ત્યારે મહારાજાએ જે રકમ કહી, એનાથી ચાર ઘણી રકમ આપવાની એની તૈયારી હોવાનું જણાવ્યું. જોકે મહારાજા તો વચનના પાકા એટલે એમણે કહેલી રકમ લઈને માત્ર બે ગાયો અને એક ધણખૂંટ આપ્યો.